Meratika ulah jugau tegal palau
DULU ari tu penulis udah bekunsi enggau bala pemacha pasal randau Tikus Rumah seduai Chuik ba mua bala Tikus bukai baka Tikus Tanah enggau Tikus Belanda maya sida baum dalam lubang tanah din, sepengudah ti enchuri ninga aum bala jelu besai tujuh iku munyi ti dikunsika kitai dulu ari tu. Tu senentang pasal pengari dua iku nya ti ngenang pasal ai bisa, pasal arak. “Ukai nya utai ke dikumbai sida ‘Ai Seribu Guna’ kini punggal?” ku tudah Chuik. “Engka nya amat meh punggal. Kebuah aku ngumbai nya amat, laban mayuh endar guna sida enggau ai utai nya. Peda aku enti sida bisi pengawa, datai bepuluh-puluh kutak butul ke ngundan ai nya dibeli sida. Lebuh muka kutak nya endang berupai kembai mua sida empa pengaga. Enti maya begulu, lalu orang ke bejaku nya endang disibur sida dulu enggau ai nya apin iya bejaku; bisi madah nya ‘ngechaj bateri’ dulu. Kami enda nemu nama reti ‘ngechaj bateri’ nya. Bisi ga berupai ngerecham mua udah ngirup ai. Bisi meh kala ninga sida ngena jaku ‘one-go langgak’. Mayuh utai sebut Anak Mensia enda ditemu kami,” ku Tikus Rumah. AGI APIN TEPUTAR Nyadi maya nya bala sida dalam lubang nya lalu apin teputar, apin bisi pengujung. Baka nya mega aum bala jelu besai. Reti nya aum besai semua bala jelu endang agi kekitau apin temu penunga laban endang agi mayuh bala jelu mit, jelu besai, utai terebai, utai ngerayap apin datai ba midan. Baka ulah kitai mensia mega ulah sida. Bisi laun, bisi tumu, bisi tepagang, bisi tepejuh ti ngujungka atur pengawa balat tejanggal, enda teputar, lalu kekadang puntan. Taja pia aum sida Tikus nya terus diatur laban Chuik enggau Tikus Rumah agi terus bejuraika pekara pasal ai ba puchung tauka ba dalam kutak nya. “Lapa kita enggai nguji ensepi asai ai ke diirup sida nya deh punggal?” ku Chuik. “Aku bisi udah nguji nilat bekau sida ke ngirup nya. Ari nya aku enda nemu kebuah bengat ngeneka nya ngirup utai asai nya tak nyerepengat ba dilah. Lain utai dikerinduka Anak Mensia. Tang sida iya empu gaga bendar enti bisi ai ‘nyerepengat’ nya. Barang ke jarang bemunyi nyau majak bejaku laban ai nya. Barang ti nadai penemu nyau mayuh penemu dipansutka. Iya ke lembut nyau kering. Sebarang orang ke bisi penemu disimpan nyau tebantai. Nyau majak besengkauk enggau pangan diri. Bini pangan pan diperuk, diberap. Bagas beranchau tikai ga sida udah bekau nya, laban nyau besangkaka pangan nundi bini. Balat Anak Mensia enti udah ngirup ai utai nya, bisi endar awak ngambi ulih lebuh ke bebuti enggau pangan diri. Kami bagas nilik ari sadau enti sida udah bebuti, udah begerangi. Rindu meda ulah sida bealun-alun ke setak, ke setak. “Barang sapa ke udah kelalu mayuh irup lalu rebah, betekuak mutah. Nadai gamal agi sida enti udah bebendar ngelaban ai nya. Chukup lungau enti udah palau. Tubuh enda bebaju, buok ngeregusu, gamal enda menuku, jaku nadai temu tuku, nyawa bebau. Ati pan lengkar, jaku kasar, mata bular, penemu pambar, ulah jelar-jelar,” pia ku Tikus Rumah becheritaka ulah Anak Mensia ke dipeda iya. “Amat nya punggal?” ku Chuik nanya. “Amat ahh. Enda aku bebulaka nuan. Tau nuan nguji niki ngagai rumah Anak Mensia ke alai aku diau, enti lebuh sida bisi pengawa rami ila, ngambika nuan meda gamal ulah sida,” saut Tikus Rumah. “Nadai kami berani niki punggal. Takutka sedadu sida ke penyikar ka nuan nya. Enda alah semina nganjung paung empa jani, nganjung diri ka dengah iya,” ku Chuik. MENGKANG ALIT ATI Kebendar iya, ati Chuik endang mengkang alit ninga cherita nya tadi, nya alai iya nanya baru. “Kati bansa Anak Mensia ke bukai, bakanya ga sida ngelaban ai utai ke dalam puchung nya punggal?” ku iya. “Semua sida ke dikumbai Anak Mensia nya endang sebaka magang, sama ngemasuk nya nyawa sida ngelaban ai utai nya. Tang udah sida ngirup ai nya, jaku sida enda tentu berurun agi. Pejalai bagas ligau-ligau, giau-giau. Bejaku enda belalai agi. Semua utai ti dipelalaika pansut magang. Nya alai sekeda sida ke pintar, endang nyamai agi ngulihka utai ti dipelalaika ari pangan. Beri sida ai nya lalu udah ngirup iya, semua utai ti dipelalaika sida ditusui ngagai orang magang. Sekeda ke takut ngumbai diri berani. Nadai dengah ngumbai diri bisi, nya alai sekeda sida ke ngirup jalung, endang ngirup ngambika orang ngumbai sida berani,” ku Tikus Rumah. Nya alai lebuh mending cherita pasal ulah Anak Mensia ke ditusui Tikus Rumah nya tadi, ari nya bala sida Tikus Tanah ingatka diri suah meda Anak Mensia bebadi ba jalai alun. Sida lalu nyeritaka gaya utai ti ditemu diri. “Lebuh kami nurun sebelah tisi jalai besai, suah kami meda Anak Mensia bebadi kena langgar entuka. Enda benyawa meh tudah Anak Mensia kena langgar utai ngemesai nya. Kasih meda. Suah kami ninga sida bechakah besakal pangan diri. Orang ke ngelanggar nya ngumbai orang ke bejalai nya salah jalai, tang kaban iya ke dilanggar nya ngumbai orang ke bejalai entuka nya ga salah laban iya mabuk.  Laban kami suah meda mua sida mirah, jaku enda berurun, nyawa inggar, jari pan dikedarka enti sida udah ngirup ai nya. Kami ke dalam babas tu mega suah meda Anak Mensia manduk utai alam babas. Ai ke nitik ari utai ke dipanduk sida nya ditimbun sida enggau naka penyimat. Setitik enda meh diasuh nyaya ke tisi. Tang nama sida udah ngirup ai nya, mua sida lalu mirah. Ku sida nitih ke didinga kami, ai utai nya dikumbai sida ‘Chap Langkau’.  Berupai chukup gaga gamal sida enti utai ke dipanduk sida nya udah mayuh ditimbun. Sebarang sekeda ke ngirup kelalu mayuh, bisi lalu tegali semak endur alai ke menyadika api nya. Geli ati meda ulah Anak Mensia. Panching kemi enda meh sida nemu diri enti udah tegali tegal palau bakanya,” ku Tikus Tanah nyeritaka ulah Anak Mensia ke ditemu sida dalam babas din. ENDA SAMA JAKU Udah nya Tikus Rumah bejaku baru. Ku iya: “Anak Mensia mayuh bansa. Gamal nyauka sebaka, tang jaku enda sama. Bisi nya begua-gua bechekak pua, bekawan-kawan, besaya-saya, benuan-nuan. Bisi nya bekedai, bisi berikan, bisi nya bumai, bekebun lalu betanam betupi. Ari semua bala sida tu, orang ke bekedai nya berupai lantang agi pendiau peda aku. Utai ke ulih sida ke bumai nya, enggau utai ke ulih orang berikan nya dijual ngagai orang ke bekedai nya magang. Murah endar orang kedai meli peda aku. Enti lebuh suntuk bendar, utai ke dijual nya tak peneka ati orang ke bekedai nya ngeletakka rega. Ka enggai, tudah ke nyual nya beguna bendar ka belanja. Suah bendar aku meda orang kedai nya beduan orang ke deka bejual barang ngagai iya, laban endang ngaga rega nya murah. Enti orang datai mai barang iya ngaga diri enggai meli. Nyau kelama orang ke empu barang nya enda tan agi nganti, tang deka mai barang pulai hari nyau lemai; nya alai tak diserahka ngapa ngagai orang kedai nya nadai tentu dikira rega,” ku Tikus Rumah nusui akal orang ke bekedai beduan tudah ke bejual barang ari kebun, ari umai, ulih berikan. “Enda manah endar ga akal sida ke sama Anak Mensia enggau pangan diri. Enti penemu sida udah ngenyai nya enggau sida ke sama sebansa, enggau kitai lebih jai agi sida,” ku Tikus Rumah. Kelulu cherita tu deka ditampung baru dudi ila. 
See author's posts
